
   FORORD
  

  
   Gjennom historien har mennesker stadig vært nødt til å beskytte seg mot fremmede angripere, både som enkeltindivider, i bysamfunn og nasjoner. Utvikling av effektive forsvarsmidler og etablering av forsvarsstrategier har derfor alltid vært viet mye tid, omtanke og fantasi. Som et resultat av dette, har også angriperne hele tiden måttet forbedre utstyr og systemer for å omgå, trenge gjennom eller ødelegge de forskjellige forsvarsverkene. Slik har angripere og forsvarere kontinuerlig forsøkt å utnytte tilgjengelige ressurser og forbedre sin teknologi for om mulig å skaffe seg et overtak på motparten. Selv om våpen- og forsvarsindustrien har utviklet seg kolossalt, ikke minst i vårt århundre, er det i prinsippet stadig store likhetstrekk mellom både antikkens, middelalderens og dagens forsvarssystemer. Den største og viktigste oppgaven har alltid vært å forsøke å hindre en mulig angriper i å trenge gjennom de ytre grensene for det som skal forsvares. Ser vi for eksempel på en middelalderborg, var denne gjerne omgitt av både vollgraver og høye, steile murer (se illustrasjonen foregående side). Disse fungerte som en første forsvarslinje og hindret angriperne i å komme seg opp på borgmuren. I våre dager må den totale forsvarsevnen være slik at angrep har liten sjanse for å lykkes. Nå har effektiv overvåkning, varsling og kommunikasjon redusert betydningen av en sammenhengende fysisk hindring rundt det man ønsker å forsvare. Intensjonen er allikevel stadig den samme, nemlig å forhindre angrep.
  

  
   Et komplett og effektivt forsvar har alltid vært avhengig av mer enn fysiske hindringer. Dersom angriperne klarte å passere de første forsvarsverkene, måtte andre alternativer stå klare. Oppe på borgmuren og inne i borgen hadde innbyggerne organisert forsvarsarbeidet på forskjellig måte. Noen var soldater med spesielle oppgaver ut fra hvordan de var bevæpnet eller hvilke våpensystemer de var satt til å betjene. Andre hadde mer generelle funksjoner og organiserte forsyningslinjer, sørget for tilførsel av våpen og ammunisjon eller andre nødvendigheter. Ved å gjennomføre en rasjonell arbeidsdeling mellom alle forsvarerne, noen med helt spesifikke gjøremål og andre med mer generelle plikter, klarte man å bygge opp et system av forsvarslinjer som hver representerte nye utfordringer for angriperne. Totalforsvaret var avhengig av hvert enkelt individ og at samarbeidet fungerte på beste måte. Dersom det oppstod feil eller mangler, eller angriperne på en eller annen måte klarte å skade deler av maskineriet, kunne dette lett få alvorlige konsekvenser.
  

  
   Hva har så dette å gjøre med menneskekroppens forsvar mot infeksjoner? Ganske mye, fordi det egentlig er prinsipielle likhetstrekk mellom militære forsvarssystemer og vår egen måte å organisere vår motstand mot sykdomsframkallende mikroorganismer på. Mange bakterier, virus og sopp er avhengige av høyerestående organismer, som oss mennesker, for å kunne eksistere. Dersom de kommer inn i kroppsvevene, vil de kunne forårsake forbigående ubehag eller mer alvorlig sykdom. På den bakgrunn må vi se på mange av dem som fiendtlige angripere. En hovedoppgave for infeksjonsforsvaret vårt blir derfor å stenge dem ute fra kroppen. Vår første forsvarslinje er den ytre hudoverflaten og slimhinnene som kler luftveier og fordøyelsessystem. Disse representerer viktige, men på langt nær tilstrekkelige, hindringer. Derfor er vi i tillegg utstyrt med et imponerende mangfold av muligheter som setter oss i stand til å nedkjempe de fleste mikroorganismene dersom de skulle klare å passere den første forsvarslinjen. Infeksjonsforsvaret vårt legger således et selektivt press på mikroorganismene og medvirker til at bare de som har egenskaper og evne til å motstå eller lure menneskekroppens forsvarssystemer, vil overleve.
  

  
   Mikroorganismene formerer seg svært raskt. Som et resultat av dette oppstår det stadig nye varianter av både virus og bakterier, varianter som har andre egenskaper, og som utfordrer kroppens infeksjonsforsvar på nye måter. En del av mikroorganismene som omgir oss i dag, kan således være vesentlig forskjellige fra dem vi kommer til å møte bare noen tiår fram i tiden. Et effektivt og fungerende infeksjonsforsvar må derfor være basert på prinsipper som kan gjøre det mulig å gjenkjenne og ødelegge mikroorganismer som ennå ikke har sett dagens lys. Heldigvis er ikke forsvarssystemene våre endelige og definerte, men fleksible og med en fantastisk evne til å tilpasse seg stadig nye utfordringer. Dette er en fundamental egenskap, og det vil bli lagt stor vekt på å belyse nettopp dette aspektet i denne boka.
  

  
   Alle levende skapninger, både primitive og mer høytstående, kan til en viss grad beskytte seg mot fremmede, uønskede inntrengere. Men i løpet av evolusjonen er forsvarsmulighetene gradvis blitt mer sammensatte og omfattende. Det henger sammen med at de enkleste og mest primitive systemene ikke er blitt erstattet av, men komplettert med, stadig nye raffinementer. Dette var delvis en konsekvens av mikroorganismenes store og økende mangfold, men også deres stadige endring av egenskaper. Mennesket, som en utviklingsmessig svært avansert skapning, rår således over en rekke primitive forsvarsmidler som helt svarer til dem man finner hos laverestående dyr. I tillegg har det utviklet siste nytt i forsvarsmekanismer. Det har endatil skjedd på en slik måte at de forskjellige enkeltelementene stadig er i stand til å kommunisere med hverandre og koordinere innsatsen sin.
  

  
   Ofte brukes betegnelsen
   
    
     immunsystemet
    
   
   om infeksjonsforsvaret vårt. Disse uttrykkene er ikke helt overlappende fordi infeksjonsforsvaret i videste forstand omfatter mekanismer som vanligvis ikke regnes til immunsystemet. Begrepet
   
    
     immun
    
   
   kommer fra det latinske ordet
   
    
     immunitas
    
   
   , som betyr «fri fra byrder». Ordet anvendes også i flere ikke-medisinske sammenhenger, for eksempel i politikken og diplomatiet. Også der innebærer det at vi som individer er beskyttet mot aggresjon og personlig forfølgelse, vi er å betrakte som immune eller uangripelige.
  

  
   
    
     Immunologi
    
   
   , eller
   
    
     læren om immunsystemet
    
   
   , er en ung vitenskap. Til tross for dette er immunologi et av de biomedisinske fagområder som utvikler seg raskest. De seneste årene er det gjort mange viktige oppdagelser innenfor feltet, noe som blant annet reflekteres i at et stort antall medisinske Nobelpriser er tildelt immunologer. Immunologisk forskning dreier seg ikke bare om å forstå hvordan immunsystemet fungerer. Dette er fortsatt et viktig aspekt, men det følges også av et ønske om å kunne påvirke og utnytte immunresponsen slik at vi blir bedre i stand til å forsvare oss mot sykdom. De seneste årenes forskning har gitt oss vesentlig ny innsikt i hvordan immunsystemet reguleres. Denne kunnskapen ser vi nå muligheter for å utnytte, både til å yte enda bedre beskyttelse, men også til å dempe virkningen av en overaktiv immunrespons. Dette siste er for eksempel tilfelle ved forskjellige autoimmune sykdommer som leddgikt, multippel sklerose, insulinavhengig diabetes med flere. Samtidig er det også åpnet muligheter for mer effektiv behandling av sykdommer som man tidligere ikke hadde behandlingsalternativer for.
  

  
   I de neste kapitlene vil de viktigste enkeltelementene i infeksjonsforsvaret bli relativt inngående beskrevet hver for seg. De vil også bli forsøkt satt inn i en sammenheng slik at de kan tjene til å illustrere hvilke prinsipper det er som styrer hele immunresponsen. Dette burde gi et godt grunnlag for å forstå de mange fascinerende sidene ved infeksjonsforsvaret og ved immunologi som vitenskap.
  

  
   Boka er delt inn i fem seksjoner. Den første omhandler selve oppbygningen og organiseringen av immunapparatet, med de lymfoide organene og lymfeåresystemet samt den medfødte delen av infeksjonsforsvaret. Del II omfatter spesifikk immunitet med antistoffmolekylene, lymfocyttene og deres antigenreseptorer, mekanismene for gjenkjennelse av antigen og prinsippene for hvordan immunsystemets mangfold av gjenkjennelsesmuligheter oppstår. Den tredje delen behandler selve effektorfasen i immunresponsen, utviklingen av lymfocyttene fra hvilende celler med overvåkningsfunksjoner til antistoffproduserende plasmaceller, hjelper- og dreper-T-lymfocyttene. Dessuten inkluderer denne delen et kapittel om hvordan immunsystemets celler patruljerer rundt i kroppen vår og blir i stand til å oppsøke de stedene det er behov for dem, samt en kort avslutning om hvordan immunresponsen reguleres. Del IV beskriver hvordan immunapparatet fungerer ved forskjellige sykdomstilstander. Hovedvekten er lagt på å forklare hvordan kunnskap om mekanismene som styrer immunresponsen, kan forklare hva som skjer ved infeksjonssykdommer, hypersensitivitet, allergi, autoimmunitet, transplantasjoner og ved kreftsykdommer. Deretter omtales vaksiner og vaksinasjonsproblematikk. Her beskrives også hvordan vår nåværende forståelse av immunsystemets virkemåte, i kombinasjon med moderne bioteknologi, åpner muligheter for å utnytte helt nye vaksineprinsipper. Til slutt i denne delen følger et kapittel om psykonevroimmunologi, et nytt fagfelt som omhandler samspillet mellom sentralnervesystemet, det nevroendokrine system og immunsystemet.
  

  
   Den foreliggende boka bygger videre på de tidligere utgivelsene «Immunsystemet – prinsipper og molekylære mekanismer» (Tias forlag, 1996) og «Basal og klinisk immunologi – prinsipper og molekylære mekanismer» (Tias forlag, 1997 og Fagbokforlaget, 2000). Den nye utgaven er revidert på viktige punkter, men inneholder i tillegg en helt ny seksjon hvor prinsippene for de viktigste immunologiske teknikkene beskrives. Immunologiske teknikker er ikke bare et viktig arbeidsverktøy i immunologiske forsknings- og rutinelaboratorier. De benyttes i dag innen all biomedisinsk forskning, og antistoffbaserte metoder står sentralt i klinisk kjemisk, mikrobiogisk og patologisk rutinevirksomhet. Som alle andre metoder har de sine styrker og svakheter. Kunnskap om hvilke muligheter og begrensinger som ligger i hver enkelt teknikk, er forutsetningen for å kunne bruke dem på en optimal, men samtidig kritisk måte, og helt avgjørende for å oppnå korrekte analyseresultater. Jeg håper disse kapitlene kan bidra til nettopp dette. I denne forbindelse vil jeg spesielt takke professor Per Brandtzæg, Insitutt for patologi, Rikshospitalet, for velvillighet med bakgrunnsmateriale om immunhistokjemiske teknikker i kapittel 25.
  

  
   Oslo, desember 2005
  

  
   Tor Lea

